《昆阳怀古》
清代·蒋沄

乌鸦压阵阵云黑，百万雄师黯无色。昆阳城头大雷雨，神兵自天呼杀贼。

虎豹股栗瓦砾飞，弥山蔽野飘降旂。汉家四七鼎再奠，不阶尺土开神畿。

扫除井蛙驱穴蚁，白水真人赤龙子。渐台威斗狙诈穷，关中瑞符谶纬起。

平沙废垒古战场，至今豪气犹飞扬。戍楼呜呜吹画角，夜半西风振林木。

作者简介：蒋沄，字季云，平湖人。嘉庆戊辰举人，官通城知县。有《秋舫诗钞》。